Jan Rječka

Jan Rječka ( Johann Rötschke; * 4. februara 1878 w Małych Bobolcach, † 13. awgusta 1915 pola Psucina w Pólskej) bě serbski wučer a hudźbny prócowar.

 Žiwjenje 
Jan Rječka narodźi so w Małych Bobolcach, wjesce pod Mnišoncom, jako syn žiwnosćerja. Wuchodźiwši Hornjohórčansku šulu přińdźe na Budysku Tachantsku šulu a w lěće 1891 na Katolski wučerski seminar. Mjez 1894 a 1895 běše wón wikar, najprjedy w Königshainje a 1896 tež w Blumbergu. Wot lěta 1897 běše Jan Rječka pomocny wučer w Žitawje, mjez 1898 a 1900 wikar a statny wučer a wot 10. meje 1900 cyrkwinski wučer a kantor při serbskej katolskej cyrkwi w Budyšinje. Wot 1914 běše jako wojak w prěnjej swětowej wójnje a padnje jako podwyšk blisko Psucina, njedaloko Waršawy.

 Skutkowanje 
Rječka běše sobustaw mnoho towarstwow a załoži hromadźe z Jurjom Wingerom, kapłanom w Radworju, w lěće 1902 towarstwo serbskich dźěłaćerjow Jednota w Budyšinje, w kotrymž nawjedowaše spěwanske hodźiny. Z towarstwa zwosta po lětach jenož chór, kotryž pak wuhotowaše za Maćicu Serbsku 12. oktobra 1912 w žurli Budyskeje „Króny“ spěwanski swjedźeń. Tu so spěwohra Smjertnica wot Jurja Pilka prěni raz předstaji. Jako sobustaw Maćicy Serbskeje wobnowi Jan Rječka wot 1909 jeje hudźbny wotrjad a dósta wot njeje 1912 nadawk, nowowudaće Fiedlerjoweho Towaršneho spěwnika za serbski lud přihotować. 

Wot lěta 1905 bě Jan Rječka čłon Maćicy Serbskeje.

Žórle
 Michał Wjerab: Nekrolog LXXIII. W: Časopis Maćicy Serbskeje. Zwjazk 74 (1915), čo. 2, str. 141–146. 

Kategorija:Muž
Kategorija:Rodź. 1878
Kategorija:Zemr. 1915
Kategorija:Serb
Kategorija:Wučer
Kategorija:Maćicar
Kategorija:Wosoba (Budyšin)
Kategorija:Wosoba w Prěnjej swětowej wójnje